**ELŐTERJESZTÉS**

Tiszavasvári Város Önkormányzata Képviselő-testületének

**2023. június 29-én** tartandó rendkívüli nyílt ülésére

Az előterjesztés tárgya: **A hulladékgazdálkodással kapcsolatos önkormányzati rendeletek felülvizsgálatairól**

Melléklet: -

A előterjesztés előadója: Dr. Kórik Zsuzsanna jegyző

Az előterjesztés témafelelőse: Krasznainé dr. Csikós Magdolna igazgatási és szociálpolitikai osztályvezető

Ügyiratszám: TPH/2832/2023.

**A rendkívüli ülés napirendjeit bizottságok nem tárgyalják!**

|  |  |
| --- | --- |
| Bizottság | Hatáskör |
|  |  |
|  |  |

Az ülésre meghívni javasolt szervek, személyek:

|  |  |  |
| --- | --- | --- |
| dr. Groncsák Andrea | Tiva-Szolg Kft. ügyvezetője | groncsakandrea@gmail.com |

Tiszavasvári, 2023. június 27.

**Krasznainé dr. Csikós Magdolna**

**témafelelős**

**Tiszavasvári Város Jegyzőjétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**Témafelelős:** Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**A hulladékgazdálkodással kapcsolatos önkormányzati rendeletek felülvizsgálatairól**

**Tisztelt Képviselő-testület!**

**I. Előzmények, rendelet módosítások indoklása:**

2023. július 1. napjától jelentős változások lépnek életbe a hulladékgazdálkodás területén, melyek módosítják a hulladékról szóló 2012. évi CLXXXV. törvényt. (Továbbiakban: Ht.), valamint a Magyarország helyi önkormányzatairól szóló 2011. évi CLXXXIX. törvényt. (Továbbiakban: Mötv.)

A Magyar Állam hulladékgazdálkodással kapcsolatos koncessziós pályázatának eredményeként a Mol Nyrt. nyerte el 2023. július 1-től 35 évre a magyarországi települési szilárdhulladék begyűjtését és kezelését.

Így július 1. napjától az állam felelősségi körébe kerül a hulladékgazdálkodási közszolgáltatási feladat megszervezése, és ezzel párhuzamosan az önkormányzatoknak az hulladékgazdálkodással összefüggő jogszabály alkotási hatásköre megszűnik.

**A jelenleg hatályban lévő hulladékkal kapcsolatos önkormányzati rendeletek, melyek hatályon kívül helyezése szükséges válik szükségessé a jogszabályi környezethez igazodás miatt:**

* **a Települési Hulladékgazdálkodási tervről szóló 18/2004 (IX.30.) önkormányzati rendelet**
* **a hulladékgazdálkodási közszolgáltatás ellátásáról szóló 26/2014 (VIII.4.) önkormányzati rendelet**

A köztisztasági feladatellátás július 1-je után is az önkormányzatok feladata lesz, így annak költségei is az önkormányzatoknál maradnak. 2023. július 1-je után a köztisztaságból származó – települési hulladéknak minősülő - hulladék átvételére csak a MOHU vagy annak szerződött alvállalkozói jogosultak.

Az önkormányzatok továbbra is maguk szervezik meg a köztisztasági tevékenységüket (gyűjtés, szállítás), amelyből származó koncesszió hatálya alá tartozó települési hulladékot kizárólag a MOHU vagy szerződött alvállalkozói által üzemeltetett létesítményeibe adhatja át.

A koncesszló 2023. július 1-éveI történő felállásával egy időben a fent említett jogszabályok is a koncessziószerű működéshez igazodva módosulnak. Az Mötv. és a Ht. 2023. július 1-jétől hatályba lépő módosítása a jogszabályokban foglalt hulladékgazdálkodással kapcsolatos feladatok jelentős részétől mentesíti az önkormányzatokat. A módosítás hatályba lépésével az Mötv. 13. § (1) 19. pontja hatályát veszti, így az önkormányzatok kötelezően ellátandó feladatai közül kikerül a hulladékgazdálkodás, valamint a Ht. a rendeletalkotási kötelezettséggel érintett hulladékgazdálkodási témaköröket is jelentősen szűkíti.

A 2023. július 1. napjától hatályos módosított Ht. 35. § (1) bekezdésének kizárólag a h) pontja marad hatályban, amely szerint a települési önkormányzat képviselő-testületének önkormányzati rendeletben kell megállapítani az elhagyott hulladék felszámolásához szükséges helyi intézkedések körét. Továbbá a Ht. 88. § (4) c) pontja is hatályban marad, amely felhatalmazást biztosít a települési önkormányzatok képviselő-testülete részére, hogy rendeletben állapítsa meg a „közterület tisztán tartására vonatkozó részletes szabályokat.

A jogalkotásról szóló 2010. évi CXXX. törvény (a továbbiakban: Jat.) 73. § (1) bekezdése kimondja, hogy a felhatalmazó rendelkezés hatályon kívül helyezése esetén - kivéve, ha egyidejűleg a tárgykör szabályozására azonos tartalommal új felhatalmazó rendelkezést alkottak - a hatályon kívül helyezésről rendelkező jogszabályban intézkedni kell a végrehajtási jogszabály hatályon kívül helyezéséről vagy a végrehajtási jogszabály azon rendelkezésének a hatályon kívül helyezéséről, amely a felhatalmazás végrehajtására irányul. Tekintettel a Jat. 13. § (1) bekezdésére, a hulladékgazdálkodással kapcsolatos azon rendeletek rendelkezéseinek hatályon kívül helyezéséről intézkedni kell, amelyek megalkotása Ht. 35. § (1) bekezdése a)-g) pontjának és (3) bekezdésének, valamint 88. § (4) bekezdés a)-b) és d) pontjának végrehajtására irányultak. A korábbi felhatalmazó rendelkezések jelentős mértékű hatályon kívül helyezése indokolja a hatályos hulladékgazdálkodási önkormányzati rendeletek hatályon kívül helyezését és a 2023. július 1-jétől hatályos felhatalmazó rendelkezéseknek megfelelő új önkormányzati rendelet megalkotását

A MOHU Zrt. az átlátható és egységes partnerkezelés céljából létrehozta elektronikus ügyintézési felületét, a Partner Portált. Az önkormányzatoknak ezen a felületen szükséges regisztrálniuk a köztisztasági hulladékkal kapcsolatos szolgáltatásokra, valamint az intézményi hulladékszállításra vonatkozóan.

**Tiszavasvári Város Önkormányzata regisztrációja a Partner Portálon megtörtént.**

**Önkormányzatunknál korábbi döntések értelmében közszolgáltatási szerződés értelmében a Tiva-Szolg Kft. végzi a közterületi hulladék begyűjtését, az illegálisan kihelyezett hulladékok elszállíttatását.**

**Így célszerű lesz a Kft.-nek, mint városüzemeltetési Kft-nek is regisztrálnia a MOHU Partner Portálon, hogy a szerződéseket és a feladattal kapcsolatos egyedi megrendeléseket maga a cég intézhesse közvetlenül.**

A feladat konkrét ellátásával kapcsolatban több kérdés is felmerül. Ezen kérdéseinket a MOHU Hulladékgazdálkodási Zrt. (Mol cégcsoport tag) részére elküldtük elektronikus formában.

A lakosság részére eddig biztosított 50 % hulladékszállítási díjkedvezménnyel kapcsolatos rendeletalkotási felhatalmazás is a 2023. 06.22. napi Magyar Közlönyben kihirdetésre került a közforgásos gazdasággal összefüggő törvénymódosításokról szóló 2023. évi XLV. tv. rendelkezéseivel épül be a Ht. szabályaiba, hogy ezeket július 1. után is biztosítani tudják az önkormányzatok.

***II. Jogszabályi környezet:***

***A Ht. 35 § 2023. június 30. napjáig hatályos szabályozása a következő:***

***„35. §*** *(1) A települési önkormányzat képviselő-testülete önkormányzati rendeletben állapítja meg:*

*a) az önkormányzati hulladékgazdálkodási közfeladat tartalmát, a közszolgáltatási terület határait az Országos Hulladékgazdálkodási Közszolgáltatási Tervben foglaltakkal összhangban.*

*b) a közszolgáltató tagjai, illetve a közszolgáltatói alvállalkozó által végzett hulladékgazdálkodási tevékenységet, továbbá a tagoknak, illetve a közszolgáltatói alvállalkozónak a közszolgáltatás egészéhez viszonyított arányát, ha a közszolgáltatást a közszolgáltató több tagja, illetve közszolgáltatói alvállalkozó végzi;*

*c) az önkormányzati hulladékgazdálkodási közfeladat ellátásának rendjét és módját, a közszolgáltató és az ingatlanhasználó ezzel összefüggő jogait és kötelezettségeit, valamint a hulladékgazdálkodási közszolgáltatási szerződés egyes tartalmi elemeit;*

*d) az önkormányzati hulladékgazdálkodási közfeladat igénybevételének miniszteri rendeletben nem szabályozott módját és feltételeit;*

*e) az ingatlanhasználót terhelő, miniszteri rendeletben nem szabályozott díjfizetési kötelezettséget, megfizetésének rendjét, az esetleges kedvezmények, továbbá az ingatlanhasználó részéről történő szüneteltetés eseteit;*

*f) az üdülőingatlanokra vonatkozó sajátos szabályokat;*

*g) a hulladékgazdálkodási közszolgáltatási tevékenységgel összefüggő közszolgáltatási díj beszedésével kapcsolatos adatszolgáltatási kötelezettség, valamint ügyfélszolgálati feladatok ellátásához szükséges személyes adatok (a természetes személyazonosító adatok, valamint a lakcím) kezelésére vonatkozó további rendelkezéseket.*

*h) az elhagyott hulladék felszámolásához szükséges helyi intézkedések körét.*

*(2) A települési önkormányzat gondoskodik az elkülönített hulladékgyűjtési rendszer helyi feltételeinek megszervezéséről.*

*(3) Abban az esetben, ha az önkormányzat díjkedvezményt vagy díjkompenzációt állapít meg, a hulladékgazdálkodási közszolgáltatási díj ezáltal meg nem fizetett összegét a Koordináló szerv számára az önkormányzat köteles megtéríteni.”*

***Ez 2023. július 1. napjától a következőre változik:***

***„35. §*** *(1) A települési önkormányzat képviselő-testülete önkormányzati rendeletben állapítja meg:*

*a) hatályon kívül helyezve*

*b) hatályon kívül helyezve*

*c) hatályon kívül helyezve*

*d) hatályon kívül helyezve*

*e) hatályon kívül helyezve*

*f) hatályon kívül helyezve*

*g) hatályon kívül helyezve*

*h) az elhagyott hulladék felszámolásához szükséges helyi intézkedések körét.*

*(2) hatályon kívül helyezve*

*(3) hatályon kívül helyezve*

*(4) Ha a* ***települési önkormányzat 2017. június 23-át követően és 2023. július 1-jét megelőzően díjkedvezményt, vagy díjkompenzációt állapított meg,*** *és nem tájékoztatja írásban 2023. július 1-jét megelőzően a Koordináló szervet, 2023. július 1-jén vagy azt követően a koncessziós társaságot arról, hogy a díjkedvezménnyel, illetve díjkompenzációval kapcsolatosan 2023. július 1-jét megelőzően általa viselt költségeket 2023. július 1-jét követően nem viseli, az önkormányzat továbbra is megfizeti az ingatlanhasználó helyett a díjkedvezménynek, illetve díjkompenzációnak megfelelő összeget a koncessziós társaság részére, a koncessziós társaság pedig az önkormányzat által befizetett összeggel csökkentett díjat fizetteti meg az érintett ingatlanhasználóval. A települési önkormányzat a tájékoztatását 2023. július 1-je után is megadhatja, ebben az esetben a fizetési kötelezettség a tájékoztatás megküldését követő második hónap első napjától terheli.*

*(5) A települési önkormányzat átvállalás esetében a korábbi díjkedvezmény, illetve díjkompenzáció mértékétől eltérhet, többet és kevesebbet egyaránt átvállalhat az ingatlanhasználó által fizetendő díjból.*

*(6)* ***A települési önkormányzat képviselő-testülete*** *(a fővárosban a fővárosi, illetve a kerületi önkormányzat képviselő-testülete)* ***rendeletet alkothat*** *az (5) bekezdés szerinti hulladékgazdálkodási közszolgáltatási díj részben, vagy egészben történő átvállalásáról. Az önkormányzat rendeletében megállapítja a díj átvállalásával érintett személyi kört, az átvállalás e személyi körre vonatkozó egyéb feltételeit.*

*(7) Az önkormányzat a (6) bekezdés szerinti rendeletének kihirdetéséről, módosításáról vagy hatályon kívül helyezéséről haladéktalanul tájékoztatja a koncessziós társaságot.”*

***Ht. 88. § (4)***

*„(4) Felhatalmazást kap a települési önkormányzat képviselő-testülete, hogy rendeletben állapítsa meg:*

*a)*

*b)*

*c) a közterület tisztán tartására vonatkozó részletes szabályokat;*

*d)*

*e) a hulladékgazdálkodási közszolgáltatási díj átvállalásával érintett személyi kört, az átvállalására vonatkozó feltételeket.”*

**Az Mötv. 13. § (1) 19. pontja szintén hatályát veszti 2023. július 1. napjától**, ami alapján megszűnik az önkormányzatok hulladékgazdálkodási feladatköre, mint helyi közügy, valamint a helyben biztosítható közfeladatok körében ellátandó helyi önkormányzati feladat.

**A közterület tisztán tartására jelenleg a köztisztaság fenntartásáról szóló 16/2008 (V.8.) önkormányzati rendelet van hatályban Tiszavasvári Város Önkormányzatánál, melynek szükségessé válik a 2023. július 1. napját követő felülvizsgálata.**

**A korábbi a hulladékgazdálkodási közszolgáltatás ellátásáról szóló 26/2014 (VIII.4.) önkormányzati rendeletben szabályozott lakosságra vonatkozó 50% díjkedvezmény szabályozását javaslom külön rendeletben 2023. július 1. napja hatálybalépéssel, melyről tájékoztatni szükséges haladéktalanul a koncessziós társaságot.**

A környezet védelmének általános szabályairól szóló 1995. évi LIII. tv. 48. § (3) bekezdés értelmében (3) a települési önkormányzat környezetvédelmi tárgyú rendeleteinek, határozatainak tervezetét, illetve a környezet állapotát érintő terveinek tervezetét, a környezetvédelmi programot a szomszédos és az érintett önkormányzatoknak tájékoztatásul, az illetékes környezetvédelmi igazgatási szervnek véleményezésre megküldi. A környezetvédelmi igazgatási szerv szakmai véleményéről harminc napon belül tájékoztatja a települési önkormányzatot.

***Jelen rendeletek hatályon kívül helyezése törvényi szabályozás értelmében történik, a díjkedvezmény megállapítása miatti rendelet alkotása pedig nem tekinthető környezetvédelmi tárgyú rendeletnek, így az előzetes vélemények kikérését jelen módosításokra vonatkozóan nem tekintem relevánsnak.***

***A szükséges rendelet módosítások összegezve tehát a következők:***

1. ***2 db, az alábbi hulladékgazdálkodási tárgyú rendelete hatályon kívül helyezése önkormányzati rendeletalkotási felhatalmazás megszűnése miatt:***

* **a Települési Hulladékgazdálkodási tervről szóló 18/2004 (IX.30.) önkormányzati rendelet**
* **a hulladékgazdálkodási közszolgáltatás ellátásáról szóló 26/2014 (VIII.4.) önkormányzati rendelet**

1. **A közterület tisztán tartására jelenleg a köztisztaság fenntartásáról szóló 16/2008 (V.8.) önkormányzati rendelet van hatályban Tiszavasvári Város Önkormányzatánál, melynek szükségessé válik a 2023. július 1. napját követő felülvizsgálata.**
2. **A korábbi a hulladékgazdálkodási közszolgáltatás ellátásáról szóló 26/2014 (VIII.4.) önkormányzati rendeletben szabályozott lakosságra vonatkozó 50% díjkedvezmény szabályozása válik szükségessé külön rendeletben 2023. július 1. napja hatálybalépéssel, melyről tájékoztatni szükséges haladéktalanul a koncessziós társaságot.**

**III. A rendelet kihirdetése és hatályba lépése közötti időtartamra vonatkozó szabályozás:** 2012. január 1. napján hatályba lépett **a Magyarország Gazdasági stabilitásáról szóló 2011. évi CXCIV. törvény, melynek 32. §-ában** foglaltak értelmében a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály **kihirdetése és hatálybalépése között legalább 30 napnak kell eltelnie.** Ezt a rendelkezést az önkormányzati rendeletekre is kell alkalmazni.

Ezen rendelkezés azonban jelen szabályozásokra nem értelmezhető.

Jelen szabályozások törvényi módosítások miatt lépnek életbe, így kedvezményekre vonatkozó rendelet hatálybalépésének időpontjaként **2023. július 1.** napját javaslom.

**IV. A rendelet előzetes hatásvizsgálata:**

***A******jogalkotásról szóló 2010. évi CXXX****. törvény 17. § (1) bekezdése* a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**A fentiek alapján hulladékgazdálkodással összefüggő rendeletek hatályon kívül helyezése és a lakosságot érintő díjkedvezményre vonatkozó új rendelet alkotása várható következményeiről – az előzetes hatásvizsgálat tükrében – az alábbi tájékoztatást adom:**

**1. A módosítás és az új rendelet megalkotásának valamennyi jelentősnek ítélt hatása, különösen:**

***1.1. társadalmi, gazdasági, költségvetési hatása:***

A módosításoknak társadalmi, gazdasági, költségvetési hatásai jelentősek lehetnek, új szabályozások lépnek életbe. A módosításokkal létrejön a törvényi szabályozással való összhang.

***1.2. A módosításnak gazdasági hatásával nem számolhatunk****.*

**1*.3.*** *A rendelet módosításának* ***költségvetési kihatása is várható. A későbbiekben magasabb szintű jogszabály határozza meg a szabályok kereteit, a fizetendő díjtételeket. Erre az önkormányzatnak kihatása nem lesz.***

***2.******A módosításnak környezeti és egészségügyi következményei:***

Az új szabályok bevezetésével, a letisztultabb törvényi szabályokkal várható, hogy a környezet tisztább lesz.

***3. Az adminisztratív terheket befolyásoló hatása:***

A tervezett módosítás értelmében az adminisztratív terhek változatlanok maradnak.

***4. A jogszabály megalkotásának szükségessége, a jogalkotás elmaradásának várható következményei:***

A törvényi szabályozások és a kormányhivatal felhívása alapján az önkormányzatnak rendeletalkotási kötelezettsége van. Így a módosítás elmaradása esetén a Szabolcs-Szatmár-Bereg Vármegyei Kormányhivatal törvényességi észrevétellel élhetne.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

A meglévő állományi létszámban a személyi, szervezeti, tárgyi feltételek adottak.

**IV. Az önkormányzati rendeletekhez indoklási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségessé teszik. Az indokolásban ismertetni kell a jogi szabályozás várható hatását is.**

**A rendelet-tervezethez az indokolás is elkészült.**

***Kérem a Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjen.***

Tiszavasvári, 2023. június 27.

**Dr. Kórik Zsuzsanna**

**jegyző**

**RENDELET-TERVEZET**

**Tiszavasvári Város Önkormányzata Képviselő-testületének .../2023. (VI. 30.) önkormányzati rendelete**

**az önkormányzati hulladékgazdálkodási feladatok változásaiból eredő egyes önkormányzati rendeletek hatályon kívül helyezéséről**

Tiszavasvári Város Önkormányzata képviselő-testülete az Alaptörvény 32. cikk (2) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a jogalkotásról szóló 2010. évi CXXX. tv. 10. § (2) bekezdésében meghatározott feladatkörében eljárva a következőket rendeli el:

**1. §**

Hatályát veszti a Települési Hulladékgazdálkodási tervről szóló 18/2004 (IX.30.) önkormányzati rendelet.

**2. §**

Hatályát veszti a hulladékgazdálkodási közszolgáltatás ellátásáról szóló 26/2014 (VIII.4.) önkormányzati rendelet.

**3. §**

Ez a rendelet 2023. július 1-jén lép hatályba.

Tiszavasvári, 2023. június 29.

**Szőke Zoltán Dr. Kórik Zsuzsanna**

**polgármester jegyző**

**A rendelet kihirdetve: 2023. június 30.**

**Dr. Kórik Zsuzsanna**

**j e g y z ő**

Végső előterjesztői indokolás

2023. július 1. napjától jelentős változások lépnek életbe a hulladékgazdálkodás területén, melyek módosítják a hulladékról szóló 2012. évi CLXXXV. törvényt. (Továbbiakban: Ht.), valamint a Magyarország helyi önkormányzatairól szóló 2011. évi CLXXXIX. törvényt. (Továbbiakban: Mötv.)

Július 1. napjától az állam felelősségi körébe kerül a hulladékgazdálkodási közszolgáltatási feladat megszervezése, és ezzel párhuzamosan az önkormányzatoknak az hulladékgazdálkodással összefüggő jogszabály alkotási hatásköre megszűnik.

A jogszabályi környezethez igazodás érdekében az alábbi önkormányzati rendeletek hatályon kívül helyezése szükséges:

a Települési Hulladékgazdálkodási tervről szóló 18/2004 (IX.30.) önkormányzati rendelet

a hulladékgazdálkodási közszolgáltatás ellátásáról szóló 26/2014 (VIII.4.) önkormányzati rendelet

**RENDELET-TERVEZET**

**Tiszavasvári Város Önkormányzata Képviselő-testületének .../2023. (VI. 30.) önkormányzati rendelete**

**A hulladékgazdálkodási közszolgáltatási díjkedvezményről**

Tiszavasvári Város Önkormányzata képviselő-testülete az Alaptörvény 32. cikk (2) bekezdésében, a hulladékról szóló 2012. évi CLXXXV. tv 35. § (6) bekezdésében és a 88. § (4) bekezdése e) pontjában kapott felhatalmazás alapján a következőket rendeli el:

**1. §**

(1) Kérelemre a mindenkori hulladékgazdálkodási közszolgáltatási díj 50 %-ának megfelelő összegű kedvezményben részesül az egyedül élő nyugdíjas személy, aki

*a)* Tiszavasváriban bejelentett állandó lakóhellyel rendelkezik,

*b)* az ingatlan tulajdonosa, használója, feltéve, hogy más személynek azon a lakcímen bejelentett lakcíme, tartózkodási helye nincs.

(2) Az önkormányzat a hulladékgazdálkodási díj 50 %-át (1) bekezdésben meghatározott jogosultak esetében január 1-jétől kezdődő egy éves időtartamra átvállalja, és azt megfizeti a hulladékról szóló 2012. évi CLXXXV. törvényben meghatározott koncessziós társaság részére.

**2. §**

(1) A kérelmet - kivéve a (3) bekezdésben foglalt eset - minden év július 15. napjától szeptember 15. napjáig lehet benyújtani a Polgármesteri Hivatal Önkormányzati és Jogi Osztálya részére a rendelet 1. mellékletében meghatározott kérelem nyomtatvány benyújtásával.

(2) Ha a jogosultság év közben áll be, azt legkorábban a következő év 1. napjától – a benyújtott kérelem alapján - lehet figyelembe venni.

(3) Ha a jogosultság tárgyév szeptember 15. napja után áll be, a kérelem tárgyév december 31. napjáig is benyújtható.

(4) A kedvezményre való jogosultságot a polgármester állapítja meg.

**3. §**

Ez a rendelet 2023. július 1-jén lép hatályba.

Tiszavasvári, 2023. június 29.

**Szőke Zoltán Dr. Kórik Zsuzsanna**

**polgármester jegyző**

**A rendelet kihirdetve: 2023. június 30.**

**Dr. Kórik Zsuzsanna**

**j e g y z ő**

*1. melléklet a .../2023. (VI. 30.) önkormányzati rendelethez*

**KÉRELEM lakossági szemétszállítási díjkedvezmény megállapításához**

1. **Kérelmező (szemétszállítási díjfizetésére kötelezett) személy adatai:**

| **Név: (nőknél leánykori név is)** |  | | | |
| --- | --- | --- | --- | --- |
| **Születési hely, idő:** |  | | | |
| **Anyja neve:** |  | | | |
| **Családi állapot:** |  | | | |
| **Lakhely:** |  | | | |
| **Tartózkodási hely:** |  | | | |
| **Ingatlan használatának jogcíme: /megfelelőt X-el jelölni/** | **Tulajdonos** |  | **Haszonélvező** |  |
| Bérlő |  | Használati joggal rendelkező |  |

2. **N y i l a t k o z a t**

2.1. Nyilatkozom, hogy a kérelemben megjelölt ingatlanon más személynek bejelentett lakcíme, tartózkodási helye nincs.

2.2. Büntetőjogi felelősségem tudatában kijelentem, hogy egyedül élő nyugdíjas személy vagyok és a kérelemben feltüntetett adatok a valóságnak megfelelnek.

3. Kérelem dátuma: **Tiszavasvári, 20… …………………..**

4. Kérelmező aláírása: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Végső előterjesztői indokolás

A korábbi a hulladékgazdálkodási közszolgáltatás ellátásáról szóló 26/2014 (VIII.4.) önkormányzati rendeletben szabályozott lakosságra vonatkozó 50% díjkedvezmény szabályozása válik szükségessé külön rendeletben 2023. július 1. napja hatálybalépéssel, melyről tájékoztatni szükséges haladéktalanul a koncessziós társaságot.

A hulladékról szóló 2012. évi CLXXXV. tv 2023. júéius 1. napjától hatályba lépő módosítása felhatalmazást ad az önkormányzatoknak, hogy rendeletben szabályozzák a hulladékgazdálkodási közszolgáltatási díj átvállalásával érintett személyi kört, az átvállalására vonatkozó feltételeket.