**ELŐTERJESZTÉS**

**Tiszavasvári Város Önkormányzata Képviselő-testületének**

**2023. június 29-én tartandó rendkívüli ülésére**

**Az előterjesztés tárgya:** **A védőnői ellátás átadás-átvételére vonatkozó megállapodásról**

**Melléklet:** haszonkölcsön szerződés tervezet

**Ügyiratszám:** TPH/7672-….. /2023.

**Az előterjesztés előadója:** Szőke Zoltán polgármester

**Az előterjesztés témafelelőse:** Gazdagné dr. Tóth Marianna önkormányzati és jogi osztályvezető

**Az előterjesztést véleményező bizottságok a hatáskör megjelölésével:**

A rendkívüli ülésen tárgyalandó előterjesztéseket a bizottságoknak nem kell tárgyalnia, a képviselő-testület a bizottsági vélemények nélkül dönt az előterjesztésekről.

**Az ülésre meghívni javasolt szervek, személyek:**

|  |  |  |
| --- | --- | --- |
|  |  |  |

**Egyéb megjegyzés:**

……………………………………………………………………………………………………………………………………………………………………………………………………

Tiszavasvári, 2023. június 28.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel.: 42/ 520-500 Fax: 42/ 275-000 Email: [tvonkph@tiszavasvari.hu](mailto:tvonkph@tiszavasvari.hu)

Témafelelős: Gazdagné dr. Tóth Marianna

**E L Ő T E R J E S Z T É S**

**- a Képviselő-testülethez -**

**A védőnői ellátás átadás-átvételére vonatkozó megállapodásról**

**Tisztelt Képviselő-testület!**

A 2022. évi LXXIII. törvénnyel módosított, az egészségügyi alapellátásról szóló 2015. évi CXXIII. törvény (továbbiakban: Eatv.) rendelkezései alapján Tiszavasvári településen végzett védőnői ellátás biztosítására vonatkozó feladat 2023. július 1. napjától az érintett védőnői körzetek tekintetében az illetékes irányító vármegyei intézményhez, a Szabolcs-Szatmár-Bereg Vármegyei Oktatókórházhoz (továbbiakban: Kórház) kerül át. A települési önkormányzat által a védőnői ellátás biztosítása érdekében 2023. július 1-jét megelőzően kötött szerződés 2023. június 30. zárónappal hatályát veszti. Az Eatv. 23.§ (2) bekezdése alapján az egészségügyi szolgálati jogviszonyban foglalkoztatott védőnő és a védőnői ellátás körében foglalkoztatott személy tekintetében a munkáltatói jogokat 2023. július 1-től azok az irányító vármegyei intézmények gyakorolják, amelyek területileg illetékesek az érintett védőnői körzet tekintetében. Az Eatv. 6/B.§ (1) bekezdése alapján az állam a települési önkormányzattal együttműködésben gondoskodik a védőnői ellátásról.

Fentiek alapján a Kórház megküldte a védőnői ellátáshoz kapcsolódó ingó és ingatlanok ingyenes használatáról szóló megállapodás tervezetét június elején. A tervezet áttekintését követően egyértelműen megállapításra került, hogy az az önkormányzatra hátrányos. **A megállapodás-tervezet** **nem tartalmazott ugyanis rendelkezéseket az ingyenes használatba adandó ingatlanrész fenntartási költségeinek viseléséről különösen: áram, víz, gáz, kommunális hulladékelszállítás, takarítás, telefon/internet stb**. Sőt ezen üzemeltetési, fenntartási feladatokat – ahogyan a tervezet nevezte szolgáltatásokat - nagyrészt az önkormányzat kötelezettségeként rögzítette.

Észrevételeinket írásban megküldtük a Kórház részére, melyre kifejezett válasz nem érkezett. Ugyanakkor egy új megállapodás tervezet került megküldésre az önkormányzatok részére, melyből a szűkös határidőre tekintettel egyszerűen kivették a vitatott szolgáltatások felsorolását azzal, hogy majd arra külön megállapodást kötnek az önkormányzatokkal. Kérik, hogy a védőnői ellátás biztonsága érdekében ezen –költségmegosztásra és egyéb szolgáltatásokra vonatkozó – szerződés megkötéséig, 2023. július 1. napját követően is biztosítsák az önkormányzatok azon tevékenységeket/szolgáltatásokat, amelyeket 2023. június 30. napját megelőzően is nyújtottak és tartsák fenn továbbra is a védőnői ellátással összefüggésben kötött szerződéseket. A megállapodás tervezet tartalmazza, hogy a külön megállapodásban rendelkezni fognak ezen bekezdésben írt többletfeladatok ellátásával kapcsolatos költségek megtérítéséről.

Kérik továbbá, hogy amennyiben a megállapodás nem kerülne aláírásra július 1. napjáig, ezt követően is biztosítsuk a védőnők számára az ingatlanba történő bejutást, valamint biztosítsuk a munkájukhoz szükséges feltételeket.

A Kórház által küldött újabb haszonkölcsön szerződés tervezet egyeztettük az önkormányzat jogi képviselőjével, aki javasolt benne néhány pontosítást, valamint azt hogy ne külön megállapodásban rendezzük a költségmegosztást, hanem az „alap” haszonkölcsön szerződésben legyen rögzítve. **A Polgári Törvénykönyvről szóló 2013. évi V. törvény 6:358.§ (6) bekezdése kimondja, hogy a kölcsönvevőt terhelik a dolog fenntartásának költségei. Ez alapján a Kórházat terheli a védőnői ellátás átvételével kapcsolatos költségek 2023. július 1. napjától.**

A védőnői ellátásnak helyet adó ingatlanrész nem rendelkezik külön almérővel a víz, áram és gáz fogyasztás tekintetében, így energetikus szakember fogja tudni meghatározni az egyes szolgáltatók által kiállított számlák figyelembevételével a védőnői ellátásra eső közműköltségeket. Gáz esetében a használatba adott helyiségek légköbmétere, áram esetén a fogyasztó eszközök teljesítménye, víz esetén pedig a védőnői létszám képezi alapját majd az energiamegosztásnak. A telefon, internet, kommunális és veszélyes hulladék elszállítása esetén van arra lehetőség – és célszerű is -, hogy a Kórház kössön szerződést a védőnők vonatkozásában az adott szolgáltatóval, továbbá a kizárólagos védőnői ellátást biztosító helyiségek takarításáról is a Kórház gondoskodjon.

Fentieket megküldtük a Kórház részére, melyre jelen előterjesztés készítéséig válasz nem érkezett.

Tájékoztatásul az előterjesztés mellékletét képezi a Kórház által elkészített haszonkölcsön szerződés tervezet. Mivel az egyeztetések még folyamatban vannak, így javaslom, hogy a képviselő-testület azon főbb irányvonalakat határozza meg, amelyek figyelembevétel az egyeztetéseket le tudjuk folytatni. Valószínűleg ez nem történik meg 2023. július 1. napjáig, ettől függetlenül a védőnői ellátás zavartalansága érdekében a védőnők részére természetesen biztosítjuk mindazon munkafeltételt, amelyet 2023. június 30. napjáig is.

Fontosnak tartom megjegyezni, hogy az utolsó információ az, hogy az iskolavédőnők nem kerülnek 2023. július 1. napjától átvételre. Azonban az Eatv. alapján a védőnői ellátás állami átvétele a területi védőnők mellett az iskola egészségügyi ellátást végző iskola védőnőkre is kiterjed. Az Eatv. 23.§ (4) bekezdése értelmében a települési önkormányzat az általa 2023. június 30. napjáig biztosított védőnői ellátás finanszírozására jogosult. Nincs arra vonatkozó információnk, hogy 2023. július 1. napjától a Tiva-Szolg Kft. jogosult lesz-e az iskola védőnők után finanszírozásra. Erre vonatkozó kérdést is tettünk fel, melyre válasz még nem érkezett.

Kérem a képviselő-testületet az előterjesztés megtárgyalását követően hozza meg döntését.

Tiszavasvári, 2023. június 28.

**Szőke Zoltán**

**polgármester**

**határozat-tervezet**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2023. (VI.29.) Kt. számú**

**határozata**

**A védőnői ellátás átadás-átvételére vonatkozó megállapodásról**

Tiszavasvári Város Önkormányzata Képviselő-testülete Az egészségügyi alapellátásról szóló hatályos 2015. évi CXXIII. törvény 6/B. §-ban, 23.§ (5) bekezdésében foglaltak alapján és Magyarország helyi önkormányzatairól szóló 2011. évi CLXXXIX tv. 107.§-ában foglalt hatáskörében eljárva az alábbi határozatot hozza:

1. Dönt arról, hogy a védőnői ellátás biztosítása érdekében **a tiszavasvári 2852 hrsz-ú** (4440 Tiszavasvári, Kossuth u. 4. szám) ingatlan védőnői **feladatellátást biztosító helyiségeit és a feladatellátást szolgáló ingóságokat 2023. július 1. napjától** ingyenesen biztosítja a Szabolcs-Szatmár-Bereg Vármegyei Oktatókórház, mint irányító vármegyei intézmény részére **az alábbi feltételekkel:**
   1. A használat időtartama: 2023. július 1. napjától kezdődő határozatlan időtartam
   2. A Polgári Törvénykönyvről szóló 2013. évi V. tv. 3:358.§ (6) bekezdése értelmében a Szabolcs-Szatmár-Bereg Vármegyei Oktatókórház köteles és vállalja

* a használatába adott helyiségek üzemeltetésével, fenntartásával járó valamennyi közüzemi és egyéb költségek (víz, energia, gáz, telefon, internet, szemétszállítás, veszélyes hulladékszállítás, takarítás) megfizetését, valamint a közös használatú helyiségek (folyosó/váró, wc) utáni használattal járó arányos költségek megfizetését.
* a mindennapi működés során bekövetkező kisértékű javítási, karbantartási, munkák elvégzését saját költségén.

1. Felhatalmazza a polgármester, hogy

- az 1. pontokban meghatározott feltételek alapján a szükséges egyeztetéseket folytassa le és a védőnői ellátással felmerülő költségek, kiadások Szabolcs-Szatmár-Bereg Vármegyei Oktatókórház által történő vállalása, annak költségmegosztása lehetőleg ne külön megállapodásban kerüljön rögzítésre, hanem a haszonkölcsön szerződésben.

- kezdeményezze a Szabolcs-Szatmár-Bereg Vármegyei Oktatókórháznál, hogy az internet, telefon, kommunális és veszélyes hulladék szolgáltatásokra vonatkozóan a Kórház maga kössön szerződéseket az adott szolgáltatónál

- kezdeményezze a Szabolcs-Szatmár-Bereg Vármegyei Oktatókórháznál, hogy a védőnői ellátásra kizárólagosan használt helyiségek vonatkozásban a takarításról maga gondoskodjon.

1. Kösse meg a védőnői ellátás átvételével kapcsolatos ingó, ingatlanhasználatra vonatkozó szerződéseket a Szabolcs-Szatmár-Bereg Vármegyei Oktatókórháznál.

**Határidő**: 1-3. pontok esetén azonnal, folyamatosan **Felelős:** Szőke Zoltán

polgármester